Boererate.com: Vrae oor 'n aneurisme
Vrae oor 'n aneurisme
"Wat is 'n aneurisme?"
Wanneer 'n arterie in die brein begin lek kan dit 'n beroerte veroorsaak. Die lekkasie kan as gevolg van hoë bloeddruk wees of 'n aneurisme, 'n swak plek in die arteriewand.
Cerenne van Deventer skryf:
"My suster van 45 het verlede Oktober 'n aneurisme gehad. Sy was verlam aan haar regterkant en het haar spraak verloor. Fisies het sy sedertdien baie verbeter, maar emosioneel gaan sy agteruit. Dit is asof sy geen kort-termyn geheue het nie en kry woede uitbarstings. Sy weier om te eet, want volgens haar het sy elke ete klaar geeet. Sy het ook haar dag en nag omgeruil. Ek kry nerens op internet enige inligting om te sien wat al die dinge veroorsaak en ons kan nie verdere toetse laat doen nie aangesien sy geen medies of inkomste het nie. Kan julle my dalk raad gee of laat weet waar ons meer kan lees oor al die simptome en 'oplossings'. "
Haar gedrag klink na tipies die van iemand wat 'n aneurisme gehad het. Op hierdie stadium is daar ongelukkig nie behandelings hiervoor wat baie suksesvol is nie. Meeste toetse na 'n aneurisme bestudeer slegs die beserings. Van haar selle kan genees en julle het al waarskynlik dit agtergekom. Meeste genesing vind gewoonlik kort na die aneurisme plaas, maar dit kan ook maande neem. Belangrikste nou is om te verhoed dat sy 'n tweede aanval kry. Julle kan die volgende doen: Haar soutinname moet beperk word. Sout speel 'n rol in die oorsake van 'n aneurisme. 'n Laevet-hoëvesel-dieet behoort gevolg te word. Sy moet haar inname van alkohol beperk. Die beste is geen alkohol. Gereelde oefening is ook belangrik. 'n Daaglikse dosis aspirien (150 - 300 mg) kan voordelig wees. Let Wel: Bespreek dit asseblief eers met 'n geneesheer. Familie en vriende speel nou 'n sleutelrol. Help haar om beweeglik te wees en alledaagse take te verrig. Moet asseblief tog nie die persoon soos 'n invalide behandel nie, hulle intelligensie en herinneringe is steeds daar. Positiewe aanmoediging en ondersteuning is nou uiters belangrik.